Topmatrieks: Suné geïnteresseerd in kernkragSuné Grobbelaar Sy het A’s in Afrikaans, Engels, wiskunde, fisiese wetenskappe, ekonomie, rekeningkunde, rekenaartoepassingstegnologie, geskiedenis en lewensoriëntering behaal. “Ons elkeen kry dieselfde hoeveelheid tyd, en ŉ dag het altyd dieselfde getal ure. Dit hang net van jouself af wat jy met daardie tyd gaan doen. Gaan jy dit effektief gebruik sodat jy jou doelwitte en sukses kan behaal?” Suné gaan vanjaar weer haar resep vir sukses volg wanneer sy chemiese ingenieurswese by die Universiteit Stellenbosch gaan studeer. “Ek is veral geïnteresseerd in kernkrag en kernenergie, dit is ŉ breë veld wat my lok.” Suné is van gr.8 af die toppresteerder in haar klas. Sy speel graag klawerbord en het Unisa se gr.5-eksamen gespeel. Sy was ŉ joernalis by haar skool se koerant. “Ek het ook graag aan akademiese kompetisies deelgeneem en my skool verteenwoordig.” Suné kyk op na haar ouers, Wim en Maud, aangesien hulle vir haar ŉ goeie voorbeeld stel. Ek gaan my skooljare mis en sal die goeie vriende wat ek gemaak het koester. By ons skool was daar die gevoel van ŉ gemeenskap wat saamstaan. Ek dink nie ek sal so iets weer beleef nie. Haar raad aan toekomstige matriek is: “Werk deurlopend en voltooi altyd die hele eksamenvraestel.”